આવાસો બાંધી રહેલા મજૂરોનો ઉત્સાહ ઉપર-ઉપરથી તો પોતાની સ્ત્રીઓ માટે મકાન બનાવવા માટે તનતોડ મહેનત કરતા પુરુષો જેવો લાગતો હતો! ઓસ્કર જેવા અંદરની વાતો જાણનારને પણ બહારથી તો એવો જ આભાસ થતો હતો! પરંતુ ઓસ્કરે હજુ સુધી જે અફવા સાંભળી ન હતી તે પ્રમાણે, એમોને કામ કરવાવાળા મજૂર યહૂદીઓ પર દાખલો બેસાડવા માટે એ દિવસે સવાર-સવારમાં જ એક વ્યક્તિની હત્યા કરી નાખી હતી, જેને કારણે કેદીઓ અહીં મજૂરી કરવાની શરતો બરાબર સમજી ગયા હતા! એ દિવસે વહેલી સવારે ઇજનેરોની મુલાકાત લીધા પછી, જેરોઝોલિમ્સ્કા તરફ ટહેલવા જતી વેળાએ એમોન એસએસના આવાસો તરફ જઈ પહોંચ્યો. અહીં એક નિષ્ણાત જર્મન નિરીક્ષક એલ્બર્ટ હુજરના નિરીક્ષણ હેઠળ કામ ચાલી રહ્યું હતું. થોડા સમયમાં તેને અધિકારી તરીકેનું પ્રમોશન પણ મળવાનું હતું. હુજરે કૂચ કરતાં એમોન પાસે જઈને પોતાના કામનો અહેવાલ રજુ કર્યો. આવાસોના પાયાનો એક ભાગ તૂટી પડ્યાના સમાચાર એણે એમોનને નીચા મોંએ આપ્યા. બરાબર એ જ સમયે એમોને એક યુવતીને અડધા બનેલા મકાન પાસે ચાલતી જોઈ. પોતાની પાસે ઊભેલા કામદારોને એક જગ્યાએ આંગળી ચીંધીને કંઈક બતાવતાં એ યુવતી વાત કરી રહી હતી. “એ કોણ છે?” એણે હુજરને પૂછ્યું. હુજરે જવાબ આપ્યો, કે એ આર્કિટેક ઇજનેર ડાયેના રિટર નામની એક યહૂદી કેદી હતી, અને આવાસોના બાંધકામનું કામ તેને સોંપવામાં આવ્યું હતું. યુવતીના કહેવા મુજબ પાયાનું ખોદકામ બરાબર થયું ન હતું. યુવતી ઇચ્છતી હતી, કે બધા જ પત્થરો અને સિમેન્ટ હટાવી દઈને, મકાનના એ ભાગનું બાંધકામ ફરીથી શરૂ કરવામાં આવે. હુજરના ચહેરાના રંગ પરથી ગેટેને ખ્યાલ આવી ગયો, કે એ યહૂદી યુવતી સાથે હુજરને ખાસ્સી દલીલો થઈ હશે. અને હકીકતે હુજરે છોકરી સામે ગુસ્સામાં બરાડા નાખીને કહ્યું હતું, “તું લશ્કરી આવાસો બનાવી રહી છે, આધુનિક હોટેલ યુરોપા નહીં!”